Anque ún intente escapar al circu nuestru de cada día, ye inevitable que dacuando-y chisquen tuerques y torniellos procedentes de les esplosiones mentales de los propagadores del espectáculu, asina como del espectáculu mesmu. Porque ye inevitable compartir espaciu  col espectáculu. Bien pue pesllase ún, mui gafapasta él, a la hora'l partíu nun teatru a ver a Nacho Vegas presentar l'últimu discu, por exemplu. Al salir, tendrá secañu y buscará un bar, colo que-y costará un cachu llegar hasta la barra ente'l montón de tiestes llevantaes que contemplen el circu. Pero esta molestia ye mínima. El fútbol como espectáculu ye accesoriu, y non perversu dafechu, quiciás por presentásenos directamente como espectáculu, ensin camuflaxes nin vueltes mayores. La política, y el  vodevil electoral, pela cueta, ufiértasenos como dalgo completamente serio, amás de tener una capacidá d'infiltración na nuestra vida muncho más evidente.